Danmarks bedste pebernødder bliver lavet i Nordjylland. Foreningen Danske Julemands Laug har kåret de vendsysselske pebernødder fra Jensen Brød som Danmarks bedste, og mandag vurderede selveste julemanden de små julekager. - Mmhm! Så mild og god, og så er den jo med nelliker. Ho, ho, ho! Det er en rigtig julepebernød, der ikke smager af en brunkage, lyder vurderingen fra julemanden. Kåringen af Danmarks bedste pebernød fandt allerede sted i sommer, men det er først nu, hvor julesæsonen nærmer sig med hastige skridt, at vinderen er blevet offentliggjort. Og hos Jensen Brød er de meget tilfredse med det store skulderklap. - Hvem kan ikke lide at blive anerkendt for det, man laver i det daglige? Det at producere noget, som bliver anerkendt, og som man godt kan lide, det synes jeg er godt, siger bager Hans Thomsen fra Jensen Brød.

Referat:
Nordjyske Jensen Brød laver Danmarks bedste pebernødder. Mandag prøvesmagte selveste julemanden den populære julespise.